| Camarón de praia*Palaemon elegans* |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Arthropoda |
| Subfilo: | Crustacea |
| Clase: | Malacostraca |
| Orde: | Decapoda |
| Infraorde: | Caridea |
| Superfamilia: | Palaemonoidea |
| Familia: | Palaemonidae |
| Subfamilia: | Palaemoninae |
| Xénero: | *Palaemon* |
| Especie: | ***P. elegans*** |

 |
| Nome binomial |
| ***Palaemon elegans***Rathke, 1837 |
| Sinonimia |
| *Véxase o texto* |

*Palaemon elegans* en visión lateral.
O **camarón de praia**, ou **camarón das pozas**, *Palaemon elegans*, é unha especie de crustáceo malacostráceo da orde dos decápodos e familia dos palemónidos (*Palaemonidae*).

Taxonomía
---------

### Descrición

A especie foi descrita por primeira en 1837 vez polo científico alemánn Martin Rathke.

### Sinónimos

Ademais de polo nome actualmente válido, a especie coñeceuse tamén polos sinónimos seguintes:

* *Palaemon squilla* Leach, 1816
* *Leander squilla elegans* (Rathke, 1837)
* *Palaemon minans* Norman, 1861
* *Palaemonella gracilis* Paulson, 1875
* *Leander squilla prototypa* Czerniavsky, 1884
* *Leander squilla brevidigitata* Czerniavsky, 1884
* *Leander squilla typica* Czerniavsky, 1884
* *Leander squilla intermedia* De Man, 1915

### Nomes populares galegos

Ramonell dálle a esta especie o nome de **camarón da praia**, igual que fai Daviña Facal, mentres que Ríos Panisse só recolle para ela (citada polo sinónimo *Palaemon squilla*) o de **camarón**, sen adxectivos, en Laxe, e tamén apunta que así o denominan Valladares, Crespo e Cornide, aparecendo tamén recollido con este nome no dicionario da RAG dos anos 1930.

Características
---------------

*Palaemon elegans* é un camarón típico, co corpo cilíndrico, algo deprimido lateralmente, composto por un cefalotórax na parte dianteira e un abdome formado por seis segmentos. Ten o rostro ancho, curto e bastante recto (só lixeiramente arqueado cara a arriba), con distintivos dentes dorsais (6 ou 7, ás veces até 9) e ventrais (3 ou 4). Xusto debaixo dos grandes ollos compostos están as anténulas, que se dividen en tres partes e, por debaixo delas, as antenas; divididas en dúas partes. Os dous primeiros pares de patas marchadoras rematan en quelas (pinzas).

É o máis pequeno dos camaróns galegos, alcanzando tan só 5 ou 6 cm de lonxitude (sen contar as antenas).

A súa coloración é gris translúcida, con liñas de cor verella apardazada, escuras, no cacho (cefalotórax), con algúns cromatóforos brancos, e o abdome con liñas transversais negras alternando con liñas de puntos brancos. Os segmentos quinto e sexto, e mais o telson, teñen manchas alaranxadas. O segundo par de patas ten os dáctilos de cor azul coas puntas amarelas, propodios tamén azuis, con cíurculos alaranxados e brancos.

*Palaemon elegans* é moi semellante a *Palaemon serratus*, *Palaemon longirostris* e *Palaemon adspersus*, pero pode distinguirse destes outros camaróns polo número de dentes rostrais e o pedipalpo mandibular, que se compón de dous segmentos. A especie máis parecida é *P. adspersus*, que é de tamaño un pouco maior, 7 cm como máximo, mentres que *P. serratus*, o camarón "propiamente dito" chega até os 10 cm.

Hábitat e distribución
----------------------

### Hábitat

Vive en pozas litorais e zonas rochosas de pouca profundidade (nunca a máis de 40 m) e con moita vexetación, en augas de temperaturas entre os case 7 e os case 12 °C, e cunha salinidade de entre o 10 e o 35 ‰.

### Distribución

É un camarón propio das augas do Atlántico nororiental, especialmente nas costas das illas Británicas, mar do Norte, Alemaña, Dinamarca e sur de Suecia e Noruega, e tamén se acha no Mediterráneo, especialmente no oriental, chagando até o mar Negro, pero tamén se estende polo sur polas costas africanas subtropicais e tropicais, desde Marrocos até Namibia. É frecuente en todo o litoral da península Ibérica e, obviamente, nas rías galegas.

Notas
-----

1. ↑  Lahuerta e Vázquez (2000), p. 224.
2. ↑  A Chave (2020): Os nomes galegos dos crustáceos. Xinzo de Limia (Ourense): A Chave Consultado o 30 de xuño de 2022.
3. ↑  Rathke, H. (1837): "Zur Fauna der Krym". *Mémoires de l’Académie Impériale des Sciences de St. Pétersbourg* **3**: 291-454, Láminas 1-10.
4. 1 2 3 4 5 6 7  Ramonell, R. (1985), p. 214.
5. ↑  Daviña Facal, Luís (2000): Diccionario das ciencias da natureza e da saúde. Tomo 2. C. A Coruña, Deputación da Coruña, páx. 750. ISBN 84-95335-46-8
6. ↑  Ríos Panisse (1977), p. 43.
7. 1 2 3 4  EOL Arquivado 31 de outubro de 2013 en Wayback Machine..

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Camarón de praia Modificar a ligazón no Wikidata*** |

### Bibliografía

* Costello, M. J. *et al.* (eds.) (2001): *European register of marine species: a check-list of the marine species in Europe and a bibliography of guides to their identification*. París: Muséum national d'Histoire naturelle. Collection Patrimoines Naturels, **50**: 284-289. ISBN 2-85653-538-0.
* Lahuerta Mouriño, Fernando e Francisco X. Vázquez Álvarez (2000): *Vocabulario multilingüe de organismos acuáticos*. Santiago: Xunta de Galicia. ISBN 84-453-2913-8.
* Ramonell, Rosa (1985): *Guía dos mariscos de Galicia*. Vigo: Editorial Galaxia. ISBN 84-7154-506-3.
* Ríos Panisse, Mª C. (1977): *Nomenclatura de la flora y la fauna marítimas de Galicia. I. Invertebrados y peces*. Verba, Anejo 7. Santiago de Compostela: Universidade de Santiago de Compostela. ISBN 84-7191-008-X.

### Outros artigos

* Carideos
* Camarón

### Ligazóns externas

* *Palaemon elegans* na ADW.
* *Palaemon elegans* Rathke, 1837 no WoRMS.
* *Palaemon elegans* no ITIS.

|  |  |
| --- | --- |
| Identificadores taxonómicos | 
* ADW: Palaemon\_elegans
* BioLib: 32880
* DORIS: 337
* Dyntaxa: 217813
* EUNIS: 27614
* GBIF: 2224979
* iNaturalist: 153169
* IRMNG: 10247024
* ISC: 70617
* ITIS: 96466
* NBN: NBNSYS0000176941
* NCBI: 338212
* SeaLifeBase: 24522
* Soortenregister: 143708
* TAXREF: 18412
* WoRMS: 107614

 |

|  |  |
| --- | --- |
| Identificadores | 
* UMLS: C1653875

 |